ศศินทร์ชงสูตรค่าเฉลี่ยกองทอง
คิดราคาปลายตลาดสิงคโปร์บลจ.รุมค้านไม่ช่วยแก้ปัญหา
14 ก.พ. 2555

คิดราคาปลายตลาดสิงคโปร์บลจ.รุมค้านไม่ช่วยแก้ปัญหา
ศศินทร์แนะคิดราคาเฉลี่ย NAV กองทุนทองคำตลาดสิงคโปร์แทนราคาปิดสิ้นวัน “บลจ.” รุมค้านยันใช้ตามมาตรฐานทั่วโลก
นายชนวีร์ สุภัทรเกียรติ นักวิจัยและอาจารย์ประจำสถาบันบัณฑิตบริหารธุรกิจศศินทร์แห่งจุฬา ลงกรณ์มหาวิทยาลัย เสนอแนะการแก้ไขปัญหาหลังนำเสนอบทวิจัย “ช่องโหว่การลงทุนในกองทุนทองคำ” ว่า อยากให้สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) และบริษัทหลักทรัพย์จัดการกองทุน (บลจ.) แก้ไขการคิดมูลค่าสินทรัพย์สุทธิ (NAV) ของกองทุนทองคำที่ไปลงทุนกองทุนทองคำสิงคโปร์เพื่อลดความเสี่ยงจากการลงทุนที่เกิดจากราคาปิดของมูลค่าสินทรัพย์ (NAV) มีการบิดเบือน
“เราเสนอให้กำหนดราคาซื้อขายหน่วยลงทุนกองทุนทองคำในไทยด้วยราคาเฉลี่ย 15-30 นาทีสุดท้ายหรือเสนอราคามูลค่าทรัพย์สินสุทธิต่อหน่วยลงทุนโดยประมาณ (iNAV) ของกองทุนทองคำสิงคโปร์ ณ เวลาปิดเลย” นายชนวีร์ กล่าว 
นอกจากนั้นเสนอให้มีการเก็บค่าธรรมเนียมกับผู้ถือหน่วย 2% หากมีการลงทุนสั้นกว่าที่กำหนด ซึ่งปัจจุบันส่วนใหญ่ไม่มี บลจ.ใดกำหนด มีเพียงกองทุนเดียวคือ กองทุนทิสโก้ ออยล์ ฟันด์ ที่จะมีการเก็บค่าธรรมเนียมผู้ถือหน่วย 0.5% หากถือกองทุนสั้นกว่า 90 วัน 
ด้านตัวแทนจาก บลจ.ที่เข้าฟังการนำเสนอบทวิจัยครั้งนี้ส่วนใหญ่แสดงความเห็นว่าเป็นเรื่องดีที่ช่วยกันทำให้นักลงทุนตื่นตัวและระวังความเสี่ยงจากการลงทุน ขณะเดียวกันต้องพิจารณาด้วยว่า ในขั้นตอนการปฏิบัติสามารถทำได้มากน้อยขนาดไหน
น.ส.ดารบุษป์ ปภาพจน์ รองกรรมการผู้จัดการ สายงานพัฒนาธุรกิจและการตลาด บลจ.กรุงไทย กล่าวว่า ปัจจุบัน บลจ.ใช้ราคาปิดกองทุนเป็นไปตามมาตรฐานทั่วโลก ต้องดูว่าราคาหน่วยลงทุนที่อ้างอิงราคาทองคำบิดเบือนจากสินค้าที่อ้างอิงมากหรือไม่ 
“ข้อเสนอที่ให้เก็บค่าธรรมเนียมหากลงทุนระยะสั้นในอัตรา 2% ไม่น่าจะช่วยอะไร เพราะหากมีการสร้างราคาหน่วยลงทุนจริงเขาทำได้อยู่ดี” น.ส.ดารบุษป์ กล่าว
แหล่งข่าวจาก บลจ.กล่าวว่า ปัจจุบันมี บลจ.ตั้งกองทุนไปลงทุนกองทุนทองคำสิงคโปร์ถึง 16 ราย หรือครึ่งหนึ่งของจำนวน บลจ.ทั้งหมด เพราะสิงคโปร์มีเวลาใกล้เคียงกับไทย มีสภาพคล่องมากกว่า แต่บาง บลจ.เลือกกองทุนที่จดทะเบียนในฮ่องกง เพราะมองว่ามีการสร้างราคาปิดได้ยากกว่า แต่ก็ต้องยอมแลกกับการที่มีวันหยุดที่มากกว่าไทยและสิงคโปร์ ซึ่งเรื่องนี้จึงขึ้นอยู่กับ บลจ.เลือกกองทุนผิดหรือไม่ อย่างไรก็ตามสัปดาห์หน้าจะมีทางออกเรื่องนี้